ORDE do 21 de abril de 2004 pola que se modifica a Orde do 21 de setembro de 2000 pola que se establecen as bases e condicións e se regula o procedemento de concesión de axudas para a promoción, fomento da calidade e busca de novas saídas comerciais dos produtos da pesca, o marisqueo e a acuicultura, e se particulariza para o exercicio 2004 o devandito procedemento.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 30/04/2004

A Orde do 21 de setembro de 2000 pola que se establecen as bases e condicións e se regula o procedemento de concesión de axudas para a promoción fomento da calidade e busca de novas saídas comerciais dos produtos da pesca, o marisqueo e a acuicultura (DOG nº 189, do 28 de setembro), modificada pola Orde do 28 de outubro de 2000 (DOG nº 213, do 3 de novembro), establece nos seus artigos 2.2º, e 10º, respectivamente, as medidas que poderán ser beneficiarias das axudas e os investimentos auxiliables.
Non obstante, a finalidade e o obxecto destas axudas fan necesario modificar os artigos anteriores no sentido de ampliar as medidas que poderán ser beneficiarias das axudas e ao mesmo tempo clarificar os investimentos auxiliables. Por outro lado cómpre corrixir un erro detectado no artigo 22º.
Tamén procede, finalizado o prazo de presentación de solicitudes para o exercicio 2003 ao amparo da citada orde, e tendo entrado en vigor a Lei de orzamentos xerais da Comunidade Autónoma de Galicia para 2004, establecer as condicións particulares para a concesión destas axudas no ano 2004.
Por todo o exposto e no uso das facultades que me foron conferidas
DISPOÑO:
Artigo 1º
O punto 2 do artigo 2º da Orde do 21 de setembro de 2000 pola que se establecen as bases e condicións e se regula o procedemento de concesión de axudas para a promoción, fomento da calidade e busca de novas saídas comerciais dos produtos da pesca, o marisqueo e a acuicultura queda redactado como segue:
«2. Na procura dos devanditos obxectivos xerais poderán ser beneficiarias de axudas para a súa realización as seguintes medidas:
a) Operacións relacionadas coa certificación da calidade, etiquetaxe dos produtos, racionalización das denominacións e normalización dos produtos.
b) Deseño de campañas de promoción, incluídas as destinadas a poñer de relevo o factor calidade.
c) Propostas de enquisas e probas para analizar as reaccións dos consumidores e do mercado.
d) Organización de xornadas, congresos ou convencións destinados ao fomento da calidade nas producións do sector pesqueiro.
e) Prospeccións de mercado e sondaxes, con inclusión das perspectivas de comercialización de produtos comunitarios en terceiros países.
f) Deseño de campañas para mellorar as condicións de comercialización.
g) Elaboración de consellos e axudas á venda e servizos ofertados a maioristas, ao comercio polo miúdo e ás organizacións de produtores.
h) Organización de misións de estudos ou comerciais.
As medidas non se poderán orientar en función de marcas comerciais nin facer referencia a un país ou zona xeográfica determinada, salvo no caso concreto en que o recoñecemento oficial de orixe por referencia a unha zona xeográfica determinada para un produto ou procedemento de fabricación sexa concedido en virtude do Regulamento (CEE) nº 2081/1992. Tal referencia tan só poderá admitirse a partir da data en que a denominación fose inscrita no rexistro establecido no artigo 6 punto 3º, do citado regulamento».
Artigo 2º
O artigo 10º da Orde do 21 de setembro de 2000 pola que se establecen as bases e condicións e se regula o procedemento de concesión de axudas para a promoción, fomento da calidade e busca de novas saídas comerciais dos produtos da pesca, o marisqueo e a acuicultura queda redactado como segue:
«Artigo 10º.- Investimentos auxiliables.
Con carácter xeral, terán a consideración de auxiliables os seguintes investimentos:
-Os gastos de axencias publicitarias e outros prestadores de servizos implicados na preparación e realización de accións de promoción.
-A creación de lemas ou etiquetas durante o período que duren as accións de promoción, así como a publicación de materiais.
-Os gastos de persoal externo, de locais e de vehículos necesarios para as accións.
Non obstante a concesión da correspondente axuda, as medidas consistentes en campañas de promoción, mellora da comercialización e de consellos e axudas á venda previstas no artigo 2.2º alíneas b), f) e g) deberán ser supervisadas e aprobadas polos servizos da Consellería de Pesca e Asuntos Marítimos con carácter previo á súa difusión segundo o disposto no artigo 18º desta orde.
En relación cos investimentos que se realizarán no marco da medida prevista no artigo 2.2º alínea d), terán a consideración de auxiliables unicamente os gastos de organización de eventos ou actividades de carácter monográfico dedicados a poñer de relevo o factor calidade no sector pesqueiro en xeral.
Sen prexuízo do anterior, no caso de que os investimentos aprobados consistan na realización das campañas previstas no artigo 2º.2 alíneas b), f) e g) desta orde a Consellería de Pesca e Asuntos Marítimos poderá, dentro das súas limitacións orzamentarias, asinar convenios para financiar os gastos correspondentes á fase relativa á difusión.
Neste caso será a Consellería de Pesca e Asuntos Marítimos quen, coa participación do beneficiario, que será reflectida na correspondente acta, deseñe o correspondente plan de medios e contrate, conforme a normativa vixente en materia de contratación pública, os correspondentes servizos».
Artigo 3º
No artigo 22º da Orde do 21 de setembro de 2000 pola que se establecen as bases e condicións e se regula o procedemento de concesión de axudas para a promoción, fomento da calidade e busca de novas saídas comerciais dos produtos da pesca, o marisqueo e a acuicultura, no primeiro parágrafo, na liña sete, onde di: «...e xeito indicados no artigo sexto desta orde...», debe dicir: «...e xeito indicados no artigo décimo segundo desta orde...».
Artigo 4º
Para o exercicio orzamentario 2004 as axudas ao abeiro da referida Orde do 21 de setembro de 2000, modificada pola Orde do 28 de outubro de 2000 e por esta orde outorgaranse con cargo ás aplicacións orzamentarias seguintes: 12.03.770.0, 770.1 e 12.03.780.0 do programa 721B (apoio á empresa industrial e de servizos) dos orzamentos xerais da Comunidade Autónoma de Galicia para 2004, aprobados por Lei 8/2003, do 23 de decembro, ata un importe máximo de 44.212 A (770.0), 44.211 A (770.1) e 88.423 A (780.0).
Para a concesión de axudas con cargo ao exercicio orzamentario 2004 ao abeiro da referida Orde do 21 de setembro de 2000, modificada pola Orde do 28 de outubro de 2000 e por esta orde, o prazo de presentación de solicitudes será de corenta (40) días naturais contados a partir da publicación desta orde no Diario Oficial de Galicia.
As solicitudes deberán presentarse no modelo que se xunta como anexo a esta disposición.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de abril de 2004.
Enrique César López Veiga
Conselleiro de Pesca e Asuntos Marítimos
CONSELLERÍA DE FAMILIA, XUVENTUDE, DEPORTE
E VOLUNTARIADO